Nord-Korea-talsmann til VG Nett: - Her finnes ikke fattigdom

SPISER FRA BAKKEN: En liten gutt sitter på bakken i Sariwon og spiser det han finner der. Ifølge en representant for det nordkoreanske regimet (innfelt), er det ikke lenger fattigdom i det isolerte landet. Foto: Olav A. Saltbones/Røde Kors og privat

Nord-Korea-talsmann: Slik er Nord-Korea bedre enn Norge

(VG Nett) Hjelpeorganisasjoner sier nordkoreanere må spise gress for å overleve. Det finnes ikke fattigdom i Nord-Korea, sier en talsmann for regimet.

Sigrid Helene Svendsen

Rune Thomas Ege

Oppdatert 21. desember 2011

Artikkelen er over åtte år gammel

Stikk i strid med det flere internasjonale hjelpeorganisasjoner sier, hevder han de allerede har klart å «eliminere fattigdom» i det isolerte landet.

- Vi har for eksempel ingen som bruker narkotika slik som i Oslo, ved Trafikanten, sier Alejandro Cao de Benos, til VG Nett.

Han er spesialrepresentant for komiteen for kulturelle relasjoner med andre land hos den nordkoreanske regjeringen.

I fjor var spanjolen i Oslo, og så mye han mener er verre enn i det lukkede, kommunistiske regimet.

- Da jeg var i Oslo, så jeg mange rusmisbrukere som bød meg narkotika. Det ville vært utenkelig i Nord-Korea. Det er ingen narkotika, ingen bor på gaten og det er ingen prostitusjon i gatene, sier Nord-Korea-talsmannen.

LYKKELAND: Talsmannen for Nord-Korea, her sammen med en kvinnelig kollega, mener i motsetning til flere internasjonale hjelpeorganisasjoner at Nord-Korea er fritt for fattigdom. Foto: Privat



Diktaturregimet i Nord-Korea har fått mye oppmerksomhet etter at det natt til mandag ble kjent at Kim Jong-il, landets leder gjennom 17 år, er død. Under hans regime har flere millioner nordkoreanere sultet og vært fattige, ifølge flere hjelpeorganisasjoner. De sier også at de som ikke har nok penger, må spise gress for å overleve.

Det stemmer ikke, ifølge de Benos.

- Mektig nasjon

- Vi har allerede eliminert fattigdom i Nord-Korea. Det er ikke et rikt land, men det er veldig ydmykt, og alle har et verdig liv. Et ydmkt liv med menneskelig verdighet. Andre burde komme på besøk for å se hvordan det egentlig er, sier han.

FORLATT: En gruppe barn sitter sammen på et barnehjem i Nord-Korea. De fleste barna som kommer dit, er forlatt av sine foreldre, ofte fordi foreldrene ikke har nok penger til å gi barna mat eller er døde. Disse barna er alle under fem år og lider av underernæring eller hemmet vekst som følge av det. Foto: AFP



I april 2012 feirer landet 100-års dagen for at deres tidligere leder Kim Il-Sung, ble født. Kim Il-Sung ble erklært som landets «evige president» og jubileet skal feires behørlig. Samtidig kommer landet til å bli enda viktigere i verdenssammeheng, sier de Benos.

- Etter april 2012 kommer Nord-Korea til å bli en mektig nasjon. Den ene av grunnene til det er gassledningen fra Russland til Nord-Korea, og en annen er det transsibirske toget. Alle varer som kommer, vil komme med tog i stedet for skip. Nord-Korea kan ikke lenger bli ignorert av kapitalistkreftene, landet vil spille en veldig stor rolle i logistikk. Vi kommer ikke til å introdusere kapitalismen slik som Kina og Vietnam, vi vil fortsatt ha sosialisme, men vi vil øke den internasjonale handelen, sier han.

- Har ingen leder

Lenge har det vært antatt at det er den nordkoreanske diktatorens yngste sønn, Kim Jong-un, som kommer til å ta over for faren. De Benos avviser at det er bestemt hvem som overtar tronen.

- Vi har fremdeles ingen leder, men en representant for republikken. Vi har også general Kim Jong-un, som nå lærer å hjelpe regjeringen for fremtiden, men det er ingen avtale om hans fremtid ennå. Han begynner sitt arbeid i Nord-Korea nå, sier han.

- Folket vil bestemme

De Benos mener Kim Jong-un har lært mye av den myteomspunnede faren.

IKKE NØDVENDIGVIS SJEF: Det er ingen automatikk i at Kim Jong-un blir den nye lederen i Nord-Korea, mener en representant for det koreanske regimet. Her er sønnen under farens likvake tirsdag. Foto: Reuters



- Han har også hjulpet republikken, særlig i militære affærer, for han er uteksaminert fra det mest prestisjetunge militære universitetet her. Men han begynner nettopp livet sitt og selv om han har mange av de samme karaktertrekkene som faren, så er han ikke en stor leder. Den tittelen får du av folket etter mange år med arbeid, sier han.

Han mener folket og parlamentet vil bestemme hvem som blir den neste lederen.

- Det er ikke noe du kan tvinge frem, sier han.

- Lyst og samlet

Han reagerer på at mange medier skriver at landet han representerer er fattig.

- Folk snakker hjemme i husene sine, uten kunnskap om hva som foregår i vår nasjon. Den har forskjellig kultur og forskjellig ideologi fra deres. Du bør ikke snakke om noe du ikke vet hva er. Jeg kan snakke om Oslo, for jeg har vært der i flere dager. Men jeg kan ikke snakke om andre steder av Norge, og andre ting som jeg ikke har opplevd. Det store problemet her er at mange har misbrukt mangelen på informasjon de har om Nord-Korea til å lage rykter om landet.

Selv beskriver de Benos landets fremtid som «lys»:

- Vår fremtid er lys og vårt land er samlet. Vår regjering og vårt parti er ett og vår hær vil fortsette sin koreanske sosialisme. Alt vil fortsette å være stabilt. Vi har store forhåpninger for 2012, ingen fraksjonalisme i vår regjering og vår hær, ting vil fortsette slik som de har vært, sier han.

- Tre millioner trenger hjelp

Det de Benos sier står i sterk kontrast til det representanter fra Flyktninghjelpen og Røde Kors sier de har opplevd i landet.

- Vi vet at så mange som tre millioner nå har behov for matvarehjelp, og det umiddelbart, sa Torben Henriksen, programkoordinator for Røde Kors i Asia til VG Nett, tirsdag.

Han har vært i Nord-Korea flere ganger, og det landet han beskriver er langt fra bildene som sendes ut i statlig nordkoreansk regi.

- Sykehusene er tomme for medisin og det er forferdelig kaldt, nesten norsk klima, sier han.

Richard Skretteberg, seniorrådgiver for Flyktninghjelpen forteller noe av samme historien.

Han har vært i både Nord- og Sør-Korea. Da han var i sør i vinter, intervjuet han flere nordkoreanske flyktninger som sa at de måtte samle røtter, planter og småfugler for å lage suppe.

- Vil vise samhold

LIKVAKE: Den tidligere lederen Kim Jong-il ble vist frem på en likvake tirsdag. Foto: Ap



VG Nett snakket tirsdag også med en propagandaekspert, som sa at bildene av sørgende nordkoreanere er iscenesatt, og mente at Nord-Korea er opptatte av å gi inntrykk av at de har et godt samhold etter at lederen er død.

- Kommunikasjon er ett av mange maktmidler som en stat kan bruke. Det de gjør her, er å prøve å vise absolutt enhet og absolutt samhold. De ønsker å sikre videreføring av regimet og når de viser en sånn enhet og et sånt enormt visuelt inntrykk med grandiose folkemasser, grandiost likskue og grandiose hyllinger, så understreker de budskapet om at de kommer til å få en ny hersker med guddommelige og ekstraordinære egenskaper, sa Geir Hågen Karlsen, som er hovedlærer i strategisk kommunikasjon på Forsvarets stabsskole.

Publisert: 21.12.11 kl. 08:38 Oppdatert: 21.12.11 kl. 11:17

Les også

Mer om Nord-Korea